গতকাল মঙ্গলবার বিকালে গুলশানে দলের চেয়ারপারসনের রাজনৈতিক কার্যালয়ে অনুষ্ঠিত বৈঠকে এ অভিযোগ করা হয়। বিকাল ৪টা থেকে ঘণ্টাব্যাপী বৈঠক শেষে দুই পক্ষের কেউই গণমাধ্যমকর্মীদের সঙ্গে কথা বলেননি। তবে খোঁজ নিয়ে আরো জানা গেছে, বৈঠকে বিএনপি মহাসচিব মির্জা ফখরুল ইসলাম আলমগীর লিখিত বক্তব্যের মাধ্যমে দলের অবস্থান তুলে ধরেন কূটনীতিকদের কাছে। এতে বিএনপি চেয়ারপারসন খালেদা জিয়ার মামলা, ২১ আগস্টের রায় নিয়ে ক্ষমতাসীনদের বক্তব্য, আগামী একাদশ জাতীয় সংসদ নির্বাচন, ইলেকট্রনিক ভোটিং মেশিন (ইভিএম) ব্যবহারসহ সমসাময়িক বিষয় উঠে আসে।